চেচনিয়ায় পরিস্রাবণ ক্যাম্প পদ্ধতি

ফিল্ট্রেশন ক্যাম্প অথবা পরিস্রাবণ ক্যাম্প (যা কনসেন্ট্রেশন ক্যাম্প হিসেবেও পরিচিত) হলো এমন কিছু বন্দী শিবির, যা প্রথম এবং দ্বিতীয় চেচেন যুদ্ধের সময় রুশ বাহিনী ব্যবহার করেছিল। সাধারণ মানুষকে ব্যাপকভাবে আটকে রাখতে এবং বিদ্রোহীদের খুঁজে বের করতে এসব কেন্দ্র তৈরি করা হয়।

## ফিলট্রেশন বা পরিস্রাবণ ক্যাম্প পদ্ধতি
১৯৯৪-১৯৯৬ সালে প্রথম রাশিয়ান-চেচেন যুদ্ধে চেচেন প্রজাতন্ত্রে ‘সাংবিধানিক শৃঙ্খলা রক্ষা’ অভিযানের সময় রুশ বাহিনী সাধারণ মানুষকে আটকে রাখার জন্য কিছু কেন্দ্র তৈরি করে। এগুলোকেই ‘ফিল্ট্রেশন পয়েন্ট’ বা পরিস্রাবণ কেন্দ্র বলা হতো। সাধারণ মানুষদের থেকে ছেঁকে বিদ্রোহী বাছাই করা হত বলে এগুলোকে ফিলট্রেশন বা পরিস্রাবণ ক্যাম্প নাম দেওয়া হয়েছিল। তবে এই কেন্দ্রগুলোর কোনো আইনি ভিত্তি ছিল না। ১৯৯৯ সালে দ্বিতীয় চেচেন যুদ্ধ শুরু হলে, এর মধ্যে কিছু কেন্দ্রকে বিচার বিভাগ বা স্বরাষ্ট্র মন্ত্রণালয়ের অধীনে এনে ‘তদন্ত কেন্দ্র’ হিসেবে বৈধতা দেওয়া হয়। যদিও রাশিয়ার মূল ফৌজদারি আইনে এগুলোর অবস্থান পরিষ্কার ছিল না।

রুশ মানবাধিকার সংস্থা ‘মেমোরিয়াল’-এর মতে, অন্তত ২ লক্ষ মানুষকে এই কেন্দ্রগুলোতে পাঠানো হয়েছিল (যেখানে চেচনিয়ার মোট জনসংখ্যা ছিল ১০ লক্ষেরও কম)। সংস্থাটি জানায়, সেখানে প্রায় সবাইকেই মারধর ও নির্যাতন করা হতো এবং কাউকে কাউকে কোনোরকম বিচার ছাড়াই মেরে ফেলা হতো। তাদের মতে, এই ব্যবস্থার মূল উদ্দেশ্য ছিল সাধারণ মানুষের মনে ভয় ঢুকিয়ে দেওয়া এবং জোর করে তাদের গুপ্তচর হিসেবে কাজ করতে বাধ্য করা। কোনো প্রমাণ ছাড়াই যখন-তখন সাধারণ মানুষকে গণহারে গ্রেফতার করা ছিল এই ব্যবস্থার অন্যতম বৈশিষ্ট্য।

২০০০ সালের অক্টোবরে হিউম্যান রাইটস ওয়াচ একটি ৯৯ পাতার বড় প্রতিবেদনে জানায় যে, রুশ বাহিনী হাজার হাজার চেচেন নাগরিককে কোনো অপরাধ ছাড়াই গ্রেফতার করেছে। প্রতিবেদনে উল্লেখ করা হয় এসব কেন্দ্রে রক্ষীরা নিয়মিত বন্দীদের মারধর ও শারীরিক নির্যাতন করত। এমনকি অনেককে বড় অঙ্কের ঘুষ দিয়ে মুক্তি পেতে হতো। ইউরোপীয় ইউনিয়নের সহায়তায় জাতিসংঘ মানবাধিকার কমিশন এসব অপরাধের তদন্তের দাবি জানালেও, রাশিয়া সরকার দোষীদের বিচারের আওতায় আনতে কোনো বিশ্বাসযোগ্য পদক্ষেপ নেয়নি।

## দ্বিতীয় চেচেন যুদ্ধে পরিস্রাবন কেন্দ্র
চেচনিয়ার সবচেয়ে বড় এবং পরিচিত ফিল্ট্রেশন ক্যাম্পগুলোর একটি ছিল চেরনোকোজোভো ডিটেনশন সেন্টার। ১৯৯৯ সালে একটি পুরোনো কারাগারের ভেতরে এটি স্থাপন করা হয়। ২০০০ সালে এই কেন্দ্রটি ব্যাপক আলোচনার জন্ম দেয়। ইউরোপীয় মানবাধিকার আদালত এই কেন্দ্রে হওয়া অবৈধ আটক ও নির্যাতন নিয়ে অন্তত দুটি রায় দেয় (২০০৭ সালে চিতায়েভ ভাইদের মামলা এবং ২০০৮ সালে জুরা বিটিয়েভার মামলা; বিটিয়েভাকে পরে তার পরিবারসহ বিচার বহির্ভূত হত্যাকাণ্ড হয়েছিল)।

চেচনিয়ার রাজধানী গ্রোজনির প্রথম ক্যাম্পটি ১৯৯৫ সালের জানুয়ারিতে খোলা হয়। সেখানে আটক চেচেনদের ওপর রুশ বাহিনী নির্যাতন ও মারধর চালাত। অনেক বন্দীকে রুশ বাহিনী যুদ্ধের সময় 'মানব ঢাল' হিসেবে ব্যবহার করত। আবার কখনো কখনো চেচেন যোদ্ধাদের হাতে ধরা পড়া রুশ সেনাদের ছাড়িয়ে আনতে এদেরকে জিম্মি হিসেবে ব্যবহার করা হতো।

২০০০ সালে আন্তর্জাতিক মানবাধিকার সংস্থা অ্যামনেস্টি ইন্টারন্যাশনাল আরও কিছু ফিল্ট্রেশন ক্যাম্প শনাক্ত করে। এর মধ্যে ছিল কাদি-ইউর্তের আটক কেন্দ্র, উরুস-মার্তান শহরের একটি স্কুলে তৈরি করা অস্থায়ী কেন্দ্র এবং তলস্তোয়-ইউর্তের একটি ফলের গুদাম। এছাড়া চিরি-ইউর্তের একটি মুরগি প্রক্রিয়াজাতকরণ কেন্দ্র ও ‘চেখকার’ ক্যাফের বেজমেন্ট এবং রাজধানী গ্রোজনির বিভিন্ন স্থানেও এমন ক্যাম্প ছিল। চেচনিয়ার বাইরে স্তাভরোপোল এলাকার পিয়াতিগোর্স্কের জেল হাসপাতাল ও তদন্ত কেন্দ্রগুলোতেও বন্দীদের রাখা হতো।

মানবাধিকার সংস্থা 'মেমোরিয়াল'-এর তথ্যমতে, রুশ বাহিনীর পরিচালিত দীর্ঘমেয়াদী ফিল্ট্রেশন পয়েন্টগুলোর মধ্যে আলেরয় ও সেন্তোরয়ের মাঝে অবস্থিত কুখ্যাত ‘টাইটানিক’ কেন্দ্রটি অন্যতম ছিল, যেখান থেকে অনেক মানুষ গুম হয়ে যান। এছাড়া বিভিন্ন সামরিক ইউনিট বা বিশেষ পুলিশ বাহিনীর ঘাঁটিতেও অবৈধ কারাগার তৈরি করা হয়েছিল, যেখানে বন্দীদের কোনো আনুষ্ঠানিক হিসাব বা রেকর্ড রাখা হতো না। এগুলোর মধ্যে সবচেয়ে বড় ও পরিচিত ছিল খানকালা সামরিক ঘাঁটির জেল, যেখানে অনেক বন্দীকে মাটির নিচে গর্ত খুঁড়ে আটকে রাখা হতো। এছাড়া বিভিন্ন ‘চিরুনি অভিযান’ চলাকালে শহর ও গ্রামের উপকণ্ঠে খোলা মাঠে বা পরিত্যক্ত ভবনে অস্থায়ী ক্যাম্প তৈরি করা হতো।

২০০৬ সালে রাশিয়ার মানবাধিকার গোষ্ঠীগুলো গ্রোজনির অক্টোবরস্কি জেলায় বধির শিশুদের একটি পরিত্যক্ত স্কুলের বেজমেন্টে গোপন নির্যাতন কেন্দ্রের প্রমাণ খুঁজে পায়। অভিযোগ রয়েছে যে, ২০০০-এর দশকের শুরুর দিকে রুশ বিশেষ পুলিশ বাহিনী (ওমন) সেখানে শত শত মানুষকে আটকে রেখে নির্যাতন ও হত্যা করত এবং পরে তাদের মরদেহ চেচনিয়ার বিভিন্ন স্থানে ফেলে আসত। এই বাহিনীর সদস্য সের্গেই লাপিনকে ২০০৫ সালে একজন চেচেন ছাত্র জেলিমখান মুর্দালভকে নির্যাতনের দায়ে দণ্ড দেওয়া হয়, যে ছাত্রটি আজও নিখোঁজ। অধিকারকর্মীরা জানান, অপরাধের চিহ্ন মুছে ফেলার জন্য ভবনটি ভেঙে ফেলার ঠিক আগ মুহূর্তে তারা এই প্রমাণগুলো সংগ্রহ করতে পেরেছিলেন।

## আরও দেখুন
* রুশ যুদ্ধাপরাধসমূহ
* রাশিয়ান চেচেন যুদ্ধ
* রুশ-ইউক্রেনীয় যুদ্ধ
* নাৎসি কনসেন্ট্রেশন ক্যাম্প

## তথ্যসূত্র

## বহিঃসংযোগ
* "Welcome to Hell": Arbitrary Detention, Torture, and Extortion in Chechnya, হিউম্যান রাইটস ওয়াচ, অক্টোবর ১ ২০০০ (UNHCR)

বিষয়শ্রেণী:শিশু নির্যাতন